
[image: image1.png]



PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 05 noiembrie 2012

Nr.29/162
RAPORT

asupra propunerii legislative pentru modificarea şi completarea Legii nr. 1/2011 Legea Educaţiei Naţionale

 (Plx. 408/2012)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 408 din 8 octombrie 2012, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea şi completarea Legii nr. 1/2011 Legea Educaţiei Naţionale.

Pentru întocmirea raportului, Comisia a analizat avizele primite de la Comisia juridică, de disciplină şi imunităţi, Comisia pentru egalitatea de şanse între femei şi bărbaţi, Comisia pentru buget, finanţe şi bănci, avizul Consiliului Legislativ, precum şi Punctul de vedere al Guvernului.

Propunerea legislativă are ca obiect de reglementare modificarea Legii educaţiei naţionale nr. 1/2011, cu modificările şi completările ulterioare, în sensul introducerii unor prevederi de natură să determine o mai mare transparenţă a responsabilităţilor ministerului de resort, eliminării unor repetiţii, formulări redundante şi contradicţii între unele articole din cuprinsul legii, precum şi unele modificări vizând învăţământul superior medical şi programul de doctorat.

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 14 deputaţi, din 25 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 30 octombrie 2012, Comisia a propus, cu unanimitatea voturilor celor prezenţi, respingerea propunerii legislative, din următoarele considerente:

 - propunerea legislativă, care cuprinde intervenţii asupra mai multor prevederi din actul normativ de bază, abrogă unele alineate şi articole fără a stabili un nou cadru înlocuitor, lăsând fără reglementare aspecte importante;

- textul propunerii legislative creează confuzii în ceea ce priveşte unele aspecte legate de finanţarea programelor de învăţământ;

- noile sancţiuni prevăzute în textul propunerii legislative nu sunt corelate cu cele deja conţinute în lege; unele dintre ele sunt identice pentru fapte distincte şi încălcări disciplinare diferite.

